Cristian Popescu Piedone, primarului Sectorului 5, a intrat cu avânt în campania electorală pentru alegerile locale, chiar dacă mai sunt trei luni până când românii vor fi chemați la urne. Anunțat candidat pentru Primăria Capitalei, Piedone a profitat vineri seara de atenția generată de clubul Rapid și a apărut în zona lojelor stadionului Giulești.
"Munca aduce renume!
Ce ai făcut, făcut rămâne!
Gloria… în veci nu apune!
LEGENDELE RĂMÂN NEMURITOARE CA GLASUL ROȚILOR DE TREN!", scrie Piedone pe Facebook, alături de două imagini în care apare alături de Mircea Lucescu, la intrarea în una dintre lojele stadionului Giulești.
Piedone poartă la gât chiar și o eșarfă cu Rapid. Susținerea lui Piedone nu a fost însă de ajuns pentru rapidiști, care au început play-off-ul cum nu se putea mai prost, cu o înfrângere (1-2) cu Farul Constanța și un om eliminat.